Imtella' Ottubru 9, 2021 Rapport: Andrea Rossitto Jinsab avvanzat ix-xogħol għat-titjib u l-immodernizzar taċ-ċentru tad-distribuzzjoni tal-elettriku fil-qasam industrijali ta' Bulebel li jwassal l-elettriku lil għexieren ta' lokalitajiet f'pajjiżna, mill-Kottonera sa Ħal Luqa. Wara li f'Mejju li għadda tbiddel l-ewwel transformer, fil-ġimgħat li ġejjin se jitbiddel it-tieni wieħed. Dan, biex fost l-oħrajn, iċ-ċentru jlaħħaq aħjar mad-domanda tal-elettriku. Transformer ta' 50 tunnellata se jsib ruħu fil-qasam industrijali ta' Bulebel fil-ġimgħat li ġejjin. Dan wara li fl-aħħar jiem tneħħa minn postu t-transformer li kien ilu jintuża mill-1999. It-transformer il-ġdid mistenni jasal Malta fil-jiem li ġejjin. B'investiment ta' madwar €4 miljun l-Enemalta qed tibdel it-tliet transformers fiċ-ċentru tad-distribuzzjoni tal-elettriku f'Ħal Tarxien. Ċentru, li jwassal l-elettriku lil 166 substation, mill-Kottonera sa Ħal Luqa. It-transformers il-ġodda huma mgħammra b'teknoloġija aktar avvanzata bil-għan li tinħoloq aktar stabilità fis-sistema tad-distribuzzjoni tal-elettriku. Fost l-oħrajn, għandhom apparat modern ta' sorveljanza kontinwa kif ukoll sistema li tiżgura li ż-żejt fi ħdanhom jibqa' tajjeb mingħajr il-bżonn li kull sena jintbagħtu kampjuni taż-żejt għall-ittestjar f'laboratorju lil hinn minn xtutna. Dan huwa t-tieni transformer li qed jiġi installat f'dan iċ-ċentru ta' distribuzzjoni. It-tekniċi u l-inġiniera tal-Enemalta installaw l-ewwel wieħed f'Mejju li għadda. Ix-xogħol kien sar fuq medda ta' tliet ġimgħat.